b'\n_START_ARTICLE_\nAfera Lewinsky\n_START_PARAGRAPH_\nAfera Lewinsky je bil eden najbolj razvpitih spolnih \xc5\xa1kandalov v ameri\xc5\xa1ki politiki. Afera je izbruhnila v za\xc4\x8detku leta 1998 po razkritju nekdanje pripravnice v Beli hi\xc5\xa1i Monice Lewinsky, da je imela intimne stike s tedanjim predsednikom ZDA Billom Clintonom._NEWLINE_Priznanje je pri\xc5\xa1lo na dan med sodnim postopkom proti Clintonu zaradi to\xc5\xbebe Paule Jones, ki ga je obto\xc5\xbeila spolnega nadlegovanja v \xc4\x8dasu, ko je slu\xc5\xbeil kot guverner zvezne dr\xc5\xbeave Arkansasa. Med pri\xc4\x8dami je bila tudi Monica Lewinsky, ki je sprva na vpra\xc5\xa1anje, ali je imela spolne odnose s predsednikom, pod prisego odgovorila nikalno. Vendar je razmerje ter laganje pod prisego priznala prijateljici in sodelavki Lindi Tripp, ki je njun pogovor skrivoma snemala in se kasneje iz \xc5\xa1e nepojasnjenih vzgibov odlo\xc4\x8dila podrobnosti razkriti. Posnetek je predala to\xc5\xbeilcu s funkcijo neodvisnega svetovalca Kennethu Starju, ki je bil vpleten tudi v lo\xc4\x8deno preiskavo primera Whitewater proti Clintonu._NEWLINE_Zgodba se je v mno\xc5\xbei\xc4\x8dnih ob\xc4\x8dilih prvi\xc4\x8d pojavila v drugi polovici januarja tistega leta; zaradi pritiska javnosti je Clinton na tiskovni konferenci 26. januarja podal znamenito izjavo: \xc2\xbb\xc5\xbdelim, da me poslu\xc5\xa1ate. Nisem imel spolnih odnosov s to \xc5\xbeensko, gospodi\xc4\x8dno Lewinsky.\xc2\xab Lewinskyjeva pa je julija tega leta spremenila svoje pri\xc4\x8danje in predala sodi\xc5\xa1\xc4\x8du edini materialni dokaz - modro obleko z made\xc5\xbeem Clintonove sperme, ki naj bi jo neoprano shranila po nasvetu Trippove. Priznala je oralni spolni odnos, odlo\xc4\x8dno pa je zavrnila koitus. Nazadnje je popustil tudi Clinton in Starrju avgusta 1998 pod prisego priznal razmerje z Monico ter predhodno laganje. Kasneje je to priznanje ponovil tudi v javnem nagovoru._NEWLINE_Sodi\xc5\xa1\xc4\x8de je Clintona obsodilo na 90.000 $ kazni za laganje pod prisego in mu za pet let odvzelo pravni\xc5\xa1ko licenco, mnogo odmevnej\xc5\xa1e pa so bile politi\xc4\x8dne posledice priznanja. Zgodba je do\xc5\xbeivela izjemen in po mnenju mnogih pretiran odmev v medijih, Clinton pa je postal predmet javnega posmeha. Starrjevo poro\xc4\x8dilo o preiskavi je postalo temelj za predlog o odstavitvi predsednika, kar se je zgodilo \xc5\xa1ele drugi\xc4\x8d v zgodovini ZDA. Republikanska ve\xc4\x8dina v kongresu je v predstavni\xc5\xa1kih domovih dvakrat spro\xc5\xbeila glasovanje o odstavitvi, decembra 1998 in februarja 1999, a obakrat neuspe\xc5\xa1no. Tekom boja med strankama je pri\xc5\xa1lo na dan tudi ve\xc4\x8d primerov skokov \xc4\x8dez plot Clintonovih nasprotnikov, kar je ob veliki pozornosti javnosti \xc5\xa1kodovalo ugledu vodstva dr\xc5\xbeave nasploh in spro\xc5\xbeilo \xc5\xa1iroko debato o morali v ameri\xc5\xa1ki dru\xc5\xbebi._NEWLINE_\xc5\xa0kandal se je vlekel skoraj celo leto. Clinton je naposled kon\xc4\x8dal predsedni\xc5\xa1ki mandat brez nadaljnjih posledic, je pa njegovo vodenje dr\xc5\xbeave ostalo zaznamovano s \xc5\xa1kandalom.'